Document ID: 32007R0816

ΚΑΝΟΝΙΣΜΌΣ (ΕΚ) αριθ. 816/2007 ΤΗΣ ΕΠΙΤΡΟΠΉΣ
της 12ης Ιουλίου 2007
σχετικά με το άνοιγμα ετήσιων δασμολογικών ποσοστώσεων για την εισαγωγή από την Τουρκία ορισμένων εμπορευμάτων τα οποία προκύπτουν από τη μεταποίηση γεωργικών προϊόντων που εμπίπτουν στον κανονισμό (ΕΚ) αριθ. 3448/93 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων (1), και ιδίως το άρθρο 7 παράγραφος 2,
Εκτιμώντας τα ακόλουθα:
(1)
Η απόφαση αριθ. 1/95 του Συμβουλίου Σύνδεσης ΕΚ-Τουρκίας (2) αφορά την εφαρμογή της οριστικής φάσης της τελωνειακής ένωσης. Στο τμήμα της V θεσπίζονται οι εμπορικοί διακανονισμοί για τα μεταποιημένα γεωργικά προϊόντα.
(2)
Η απόφαση αριθ. 1/97 του Συμβουλίου Σύνδεσης ΕΚ-Τουρκίας (3) θεσπίζει το καθεστώς που εφαρμόζεται για ορισμένα μεταποιημένα γεωργικά προϊόντα.
(3)
Η απόφαση αριθ. 1/2007 του Συμβουλίου Σύνδεσης ΕΚ-Τουρκίας (4) θεσπίζει νέες εμπορικές βελτιώσεις που εφαρμόζονται σε ορισμένα μεταποιημένα γεωργικά προϊόντα οι οποίες αποσκοπούν στην εμβάθυνση και τη διεύρυνση της τελωνειακής ένωσης και στη βελτίωση της οικονομικής σύγκλισης ως αποτέλεσμα της διεύρυνσης της Κοινότητας την 1η Μαΐου 2004. Αυτές οι βελτιώσεις αφορούν παραχωρήσεις με τη μορφή ποσοστώσεων δασμολογικής ατέλειας. Για ορισμένες εισαγωγές εκτός των ποσοστώσεων αυτών εξακολουθούν να ισχύουν οι υφιστάμενες εμπορικές διατάξεις.
(4)
Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (5), προβλέπει κανόνες για τη διαχείριση των δασμολογικών ποσοστώσεων. Είναι σκόπιμο να προβλεφθεί ότι η διαχείριση των δασμολογικών ποσοστώσεων που ανοίγονται με τον παρόντα κανονισμό πραγματοποιείται σύμφωνα με αυτούς τους κανόνες.
(5)
Ο κανονισμός (ΕΚ) αριθ. 2026/2005 της Επιτροπής, της 13ης Δεκεμβρίου 2005, σχετικά με το άνοιγμα δασμολογικών ποσοστώσεων για το 2006 και τα επόμενα έτη για τις εισαγωγές στην Ευρωπαϊκή Κοινότητα ορισμένων εμπορευμάτων από την Τουρκία που προκύπτουν από τη μεταποίηση γεωργικών προϊόντων τα οποία καλύπτονται από τον κανονισμό (ΕΚ) αριθ. 3448/93 του Συμβουλίου (6), πρέπει να καταργηθεί. Οι ποσότητες που εισάγονται βάσει του παρόντος κανονισμού μεταξύ της 1ης Ιανουαρίου 2007 και της ημερομηνίας κατάργησης πρέπει να αφαιρεθούν από την ποσότητα των αντίστοιχων νέων ποσοστώσεων.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οριζόντιων ζητημάτων σχετικά με τις συναλλαγές μεταποιημένων γεωργικών προϊόντων που δεν υπάγονται στο παράρτημα I,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι κοινοτικές δασμολογικές ποσοστώσεις για την εισαγωγή από την Τουρκία των εμπορευμάτων που απαριθμούνται στο παράρτημα ανοίγουν από την 1η Ιανουαρίου έως τις 31 Δεκεμβρίου κάθε έτους, αρχής γενομένης από το 2007, σύμφωνα με τους όρους του εν λόγω παραρτήματος.
Η εισδοχή στις εν λόγω δασμολογικές ποσοστώσεις υπόκειται στην υποβολή πιστοποιητικού κυκλοφορίας A.TR, δυνάμει της απόφασης αριθ. 1/2006 της επιτροπής τελωνειακής συνεργασίας ΕΚ-Τουρκίας.
Άρθρο 2
Η Επιτροπή διαχειρίζεται τις κοινοτικές δασμολογικές ποσοστώσεις που αναφέρονται στο άρθρο 1, σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.
Άρθρο 3
Ο κανονισμός (ΕΚ) αριθ. 2026/2005 καταργείται κατά την ημερομηνία έναρξης ισχύος του παρόντος κανονισμού. Η ποσότητα της δασμολογικής ποσόστωσης με αύξοντα αριθμό 09.0232 μειώνεται κατά τις ποσότητες ζυμαρικών που εισάγονται βάσει του κανονισμού (ΕΚ) αριθ. 2026/2005 (αύξων αριθμός 09.0205) μεταξύ της 1ης Ιανουαρίου 2007 και της ημερομηνίας έναρξης ισχύος του παρόντος κανονισμού.
Άρθρο 4
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Ιουλίου 2007.

Labels: 3
17
18
6